ગીતાના પ્રકાશમાં આપને વ્યક્તિગત જીવન, પારિવારિક મૂલ્યો અને વ્યવહારુ બાબતે ઉપયોગી તત્ત્વો તારવવાનો પ્રયાસ કરીશું. જેથી આબાલવૃદ્ધ સૌને પોતપોતાના જીવનમાં સાત્ત્વિક આનંદ અને સાર્થકતાનો અહેસાસ કરાવી શકાય. તે સાથે શારીરિક અને માનસિક આરોગ્ય કેળવવાના પાઠો શીખીશું. આપના ભાવનાત્મક સંબંધો સ્વસ્થ અને હૂંફાળા બને તે માટે સજ્જ થઇશું. પ્રૉફેશનલ મેનેજમેન્ટના ક્ષેત્રમાં ઉપયોગી પ્રેક્ટિકલ ટિપ્સ મેળવીશું. આ બધા સાથે સંગઠિત રાષ્ટ્રના નિર્માણ માટે ગીતાનો આદર્શ સમજવા પ્રયાસ કરીશું. અંતે એક સ્વસ્થ, સમગ્ર અને સુખી માનવવિશ્વના નિર્માણની કૂંચી ખોળીશું. અને આ બધું ગીતાના જ્ઞાનના ઉજાસમાં શક્ય બનશે! આજે આપણે ગીતાનાં તત્ત્વજ્ઞાન અને મહત્તાનું વિહંગાવલોકન કર્યું. તેમજ નીચે આપેલાં કોષ્ટકો દ્વારા ગીતામાંથી અંગત, કૌટુંબિક અને વ્યવહારુ જીવનમાં લેવાની ‘ટેક અવે’ પ્રકારની પ્રેક્ટિકલ ટિપ્સ માણીશું, જે તમે તમારા ડેશ બૉર્ડ પર મૂકી શકો. આવતા અંકોમાં આપણે જીવનના જુદા જુદા વિષયોમાં ગીતાનું દર્શન કરવા સાથે માનવ જીવનના ત્રણેય સ્તરે તેની ઉપયોગિતા જોઇશું.